LIITE

SUOJATUN ALKUPERÄNIMITYKSEN TAI SUOJATUN MAANTIETEELLISEN MERKINNÄN TUOTE-ERITELMÄN MUUN KUIN VÄHÄISEN MUUTOKSEN HYVÄKSYMISTÄ KOSKEVA HAKEMUS

Asetuksen (EU) N:o 1151/2012 53 artiklan 2 kohdan ensimmäisen alakohdan mukainen muutoksen hyväksymistä koskeva hakemus

”Liquirizia di Calabria”

EU-nro: PDO-IT-00644-AM02 – 10.5.2018

SAN ( X ) SMM ( )

1. Hakijaryhmä ja oikeutettu etu

Consorzio di tutela della Liquirizia di Calabria DOP Corso Luigi Fera, 79 87100 Cosenza ITALIA liquiriziadicalabria.dop@pecimpresa.it

Consorzio di tutela della Liquirizia di Calabria DOP on 14.10.2013 annetun maa- ja metsätalousministeriön asetuksen (decreto) nro 12511 13 §:n 1 momentin nojalla oikeutettu muutoshakemuksen esittämiseen.

2. Jäsenvaltio tai kolmas maa

Italia

3. Eritelmän kohta, jota / kohdat, joita muutos koskee

— ☐ Tuotteen nimi — ☒ Tuotteen kuvaus — ☐ Maantieteellinen alue — ☐ Alkuperätodisteet — ☒ Tuotantomenetelmä — ☐ Yhteys maantieteelliseen alkuperään — ☐ Merkinnät — ☒ Muu [Tarkastusviranomainen; tarkistetut lainsäädäntöviittaukset]

4. Muutoksen/muutosten tyyppi

— ☒ Rekisteröidyn SAN:n tai SMM:n tuote-eritelmän muutos, jota ei voida pitää vähäisenä asetuksen (EU) N:o 1151/2012 53 artiklan 2 kohdan kolmannen alakohdan mukaisesti. — ☐ Rekisteröidyn SAN:n tai SMM:n, jonka yhtenäistä asiakirjaa (tai vastaavaa) ei ole julkaistu, tuote-eritelmän muutos, jota ei voida pitää vähäisenä asetuksen (EU) N:o 1151/2012 53 artiklan 2 kohdan kolmannen alakohdan mukaisesti.

5. Muutos/muutokset

Tuotteen kuvaus

Tuote-eritelmän 2 kohta ja yhtenäisen asiakirjan 3.2 kohta

— Muutetaan tyypin ”tuore juuri” arvot: ”— kosteus 48–52 %, — glykyrritsiinipitoisuus 0,60–1,40 %” seuraavasti: ”— kosteus ≤ 52 %, — glykyrritsiinipitoisuus ≤ 1,40 %”

Muutoksen tarkoituksena on sisällyttää Liquirizia di Calabria SAN -lakritsijuuren tyyppiin ”tuore juuri” aiemmin ilmoitettuja vähimmäisarvoja pienemmät kosteuden ja glykyrritsiinipitoisuuden arvot.

Tyypin ”tuore juuri” kosteuspitoisuuden muutos liittyy ilmasto-olojen erittäin suureen vaihteluun, millä on vaikutusta myös siihen, kuinka suuri on lakritsijuuren kosteus sadonkorjuun ajankohtana, ja sen vuoksi on katsottu aiheelliseksi poistaa kosteuspitoisuuden alin arvo ja säilyttää vain kosteuspitoisuuden suurin sallittu arvo.

Glykyrritsiinipitoisuuden muutoksen tarkoituksena on sisällyttää Liquirizia di Calabria SAN -lakritsijuureen myös sellaiset tuoreet juuret, joiden glykyrritsiinipitoisuus on pienempi kuin 0,60 %. Muutos ei muuta kyseisen tuotteen ominaislaatua, sillä pienempi glykyrritsiinipitoisuus erottaa tuotteen markkinoilla muilla alueilla viljellyistä juurista.

— Muutetaan tyypin ”kuivattu juuri” arvot: ”— kosteus 6–12 %, — glykyrritsiinipitoisuus 1,2–2,4 %” seuraavasti: ”— kosteus: ≤ 12 %, — glykyrritsiinipitoisuus: ≤ 5 % kuiva-aineesta”

Muutoksen tarkoituksena on sisällyttää Liquirizia di Calabria SAN -lakritsijuuren tyyppiin ”kuivattu juuri” aiemmin ilmoitettuja vähimmäisarvoja pienemmät kosteuspitoisuuden arvot ja määritellä uudelleen glykyrritsiinipitoisuus siten, että pitoisuuden vaihteluväli korvataan yhdellä enimmäisarvolla, joka ilmoitetaan suhteessa kuiva-aineen määrään.

Kosteuspitoisuuden arvoa koskevan muutoshakemuksen perusteena on se, että kuivatun lakritsijuuren kosteuspitoisuus on tiukasti sidoksissa ympäristöoloihin, käsittelyprosessiin ja pakkaus- ja varastointimenetelmiin. Näin ollen kosteuden vähimmäispitoisuutta koskeva vaatimus rajoittaa perusteettomasti Liquirizia di Calabria -lakritsijuuren tuotantojärjestelmää.

Glykyrritsiinipitoisuutta koskeva muutos on tarpeellinen, jotta pitoisuus vastaisi tuoreen juuren osalta ilmoitettuja tietoja. Tutkimusten mukaan voimassa olevassa tuote-eritelmässä kuivatulle juurelle ilmoitettu glykyrritsiinipitoisuus ei ole yhdenmukainen tuoreelle juurelle ilmoitettujen arvojen kanssa. Virhe on syytä korjata, jotta tuote-eritelmässä annetut tiedot pitäisivät tarkasti paikkansa.

Yhden sallitun enimmäisarvon ottaminen käyttöön glykyrritsiinipitoisuudelle ja tämän arvon kasvattaminen ei mitätöi yhtenäisessä asiakirjassa annettuja tuotteen erityisyyteen liittyviä tietoja, joiden perusteella nimitys ”Liquirizia di Calabria” on rekisteröity. Glykyrritsiinipitoisuuden enimmäismäärä juuressa – josta kuivattu juurikin saadaan – vastaa edelleen nykyisin voimassa olevaa arvoa, 1,40 %, jota ei muuteta.

— Muutetaan tyypin ”juuriuute”: ”— glykyrritsiinipitoisuus 3–6 % arvot” seuraavasti: ”— glykyrritsiinipitoisuus: ≤ 6 % kuiva-aineesta”

Muutoksella tarkennetaan, että pitoisuus ilmoitetaan suhteessa kuiva-aineeseen, minkä lisäksi sen myötä otetaan huomioon tuoreen tutkimuksen tulokset. Tutkimus toteutettiin osana tutkimuksesta ja korkeakouluista vastaavan ministeriön PON R&C 2007–2013 -varoilla rahoittamaa hanketta, ja siinä otettiin huomioon tiedot 17:ltä viimeksi kuluneelta vuodelta. Tutkimuksen mukaan Calabriassa tuotetun lakritsikasvin juuriuutteen glykyrritsiinipitoisuus on tänä aikana vähitellen alentunut.

Sen vuoksi pidettiin aiheellisena poistaa tuote-eritelmästä glykyrritsiinipitoisuuden vähimmäisarvo. Lisäksi muutoksella vahvistetaan edelleen maantieteellisen tuotantoalueen erityisyyttä, jonka vuoksi Liquirizia di Calabria SAN -lakritsijuuri eroaa muilla alueilla kasvatetun lakritsikasvin juuresta selvästi pienemmän glykyrritsiinipitoisuuden perusteella.

Tuotantomenetelmä

Eritelmän 5 artikla

Muutetaan virke

”Tämä vaihe toteutetaan avoimissa ilmavissa ja aurinkoisissa tiloissa tai suljetuissa mutta hyvin tuuletetuissa tiloissa tai kiertoilmauuneissa välttäen tuotteen joutumista yli 50 °C:n lämpötilaan, mikä muuttaisi sen ominaispiirteitä.”

seuraavasti:

”Tämä vaihe voidaan toteuttaa avoimissa ilmavissa ja aurinkoisissa tiloissa, suljetuissa mutta hyvin tuuletetuissa tiloissa tai erityisissä kiertoilmauuneissa ja kuivureissa välttäen tuotteen joutumista yli 60 °C:n lämpötilaan, mikä muuttaisi sen ominaispiirteitä.”

On lisätty mahdollisuus käyttää kuivauksessa uuden sukupolven kuivureita (aurinkokuivaimia) tuote-eritelmän mukauttamiseksi elintarvikealalla käytettävään uuteen teknologiaan.

Tämän artiklan muutoksilla tarkennetaan edelleen lakritsijuuren kuivauslämpötilaa tuotteen laadun ja kasvin terveyden varmistamiseksi ennen sen markkinoille saattamista.

Viimeksi mainitun seikan osalta on syytä todeta, että kuivattua ja varastoon ja joskus myyntitiloihin varastoitua lakritsijuurta uhkaa pieni kovakuoriainen, tupajumi (Anobium punctatum).

Liquirizia di Calabria -lakritsijuuren osalta on tehty tutkimuksia, joissa on pyritty tuotteen laadun takaamiseksi seuraamaan vaikuttavien aineiden muuttumista 30-40-50–60 °C:n lämpötilassa sekä määrittelemään lämpötilarajat ja altistuksen enimmäisaika edellä mainitun tuholaisen inaktivoimiseksi.

Tutkimusten tulokset osoittavat, että lakritsijuuren kuivaaminen edes 60 °C:n lämpötilassa ei aiheuta lakritsijuuren koostumukseen erityisiä muutoksia, jotka voisivat heikentää tuotteen laatua. Tutkimuksissa selvisi, että tuholainen kestää lämpöä parhaiten toukkavaiheessa mutta että jo hyvin lyhyen (5 minuuttia) altistuksen seurauksena yli 52 °C:n lämpötilassa toukat kuolivat 100-prosenttisesti. Näin voidaan varmistaa, ettei kuoriainen kehity toukkavaiheesta pidemmälle markkinoille saatetuissa tuote-erissä.

Muut

Valvontaelin

Tuote-eritelmän 7 artiklaan on lisätty tuote-eritelmän tarkastamisesta vastaavan valvontaelimen nimi, osoite ja yhteystiedot.

Tarkistetut lainsäädäntöviittaukset

Viittaukset asetukseen (EY) N:o 510/2006 on korvattu viittauksilla asetukseen (EU) N:o 1151/2012.

YHTENÄINEN ASIAKIRJA

”Liquirizia di Calabria”

EU-nro: PDO-IT-00644-AM02 – 10.5.2018

SAN ( X ) SMM ( )

1. Nimi

”Liquirizia di Calabria”

2. Jäsenvaltio tai kolmas maa

Italia

3. Maataloustuotteen tai elintarvikkeen kuvaus

3.1 Tuotelaji

Luokka 1.8 Muut perussopimuksen liitteeseen I kuuluvat tuotteet (esim. mausteet)

Luokka 2.3 Leipä, leivonnaiset, kakut, konditoriatuotteet, keksit ja muut leipomotuotteet

3.2 Kuvaus 1 kohdassa nimetystä tuotteesta

Suojattu alkuperänimitys ”Liquirizia di Calabria” on varattu yksinomaan tuoreelle tai kuivatulle lakritsijuurelle ja siitä saadulle uutteelle. Lakritsijuuren on oltava peräisin palkokasveihin kuuluvan Glychirrhiza glabra var. typica -kasvin (Leguminosae) viljellyistä tai luonnonvaraisista kasveista. Calabriassa kasvi tunnetaan nimellä ”Cordara”.

Kulutukseen saatettaessa Liquirizia di Calabria SAN -lakritsijuurella on oltava seuraavat ominaisuudet:

Tuore juuri:

— oljenkeltainen väri,

— makea, aromikas, voimakas ja viipyvä maku,

— kosteus ≤ 52 %,

— glykyrritsiinipitoisuus ≤ 1,40 %.

Kuivattu juuri:

— väri vaihtelee oljenkeltaisesta okrankeltaiseen,

— makea, hedelmäinen ja hieman suussa kuivaa tunnetta antava maku,

— kosteus ≤ 12 %,

— glykyrritsiinipitoisuus ≤ 5 % kuiva-aineesta.

Juuriuute:

— väri vaihtelee palaneen hiekan ruskeasta mustaan,

— makeankarvas, aromikas, voimakas ja viipyvä maku,

— kosteus 9–15 %,

— glykyrritsiinipitoisuus ≤ 6 % kuiva-aineesta.

3.3 Rehu (vain eläinperäiset tuotteet) ja raaka-aineet (vain jalostetut tuotteet)

—

3.4 Erityiset tuotantovaiheet, joiden on tapahduttava yksilöidyllä maantieteellisellä alueella

Kaikkien tuotantovaiheiden viljelystä sadonkorjuuseen sekä kuivauksen ja jalostuksen on tapahduttava kohdassa 4 rajatulla alueella.

3.5 Tuotteen, johon rekisteröity nimi viittaa, viipalointia, raastamista, pakkaamista jne. koskevat erityiset säännöt

Liquirizia di Calabria SAN -lakritsijuurta pidetään kaupan pahvista, lasista, metallista, keramiikasta, polypropeenista tai ruiskuvaletusta polypropeenista (HDPE) valmistetuissa tai kaikista muista voimassa olevassa elintarvikkeiden pakkaamista koskevassa lainsäädännössä sallituista materiaaleista valmistetuissa pakkauksissa. Pakkausten paino voi vaihdella välillä 5 g–25 kg. Pakkaukset on kuitenkin aina sinetöitävä siten, että niiden avaaminen aiheuttaa sinetin rikkoutumisen.

3.6 Tuotteen, johon rekisteröity nimi viittaa, merkitsemistä koskevat erityiset säännöt

Etikettiin on merkittävä nimityksen tunnus, valvontaelimen antama juokseva numero ja yksittäispakkauksiin pakatun tuotteen pakkauspäivä. Suojatun alkuperänimityksen ”Liquirizia di Calabria” tunnus on tyylitelty tasasivuinen ja suorakulmainen vinoneliö. Koko tunnuksen pienin painatuskoko on 0,5 cm korkeus- ja leveyssuunnassa. Tunnus voidaan painaa kaikissa väreissä.

4. Maantieteellisen alueen tarkka rajaus

Suojatun alkuperänimityksen ”Liquirizia di Calabria” tuotantoalue käsittää kaikkien tuote-eritelmässä yksilöityjen kuntien alueet, joilla on todettu esiintyvän luonnonvaraisena tai viljeltynä Calabriassa ”Cordaraksi” kutsuttua Glycyrrhiza glabra var. typica -kasvia aina 650 metrin korkeuteen merenpinnasta. Alue rajoittuu pohjoisessa Pollinon vuoristoon, joka laskee koilliseen päin kohti Rocca Imperialea, joka erottaa sen Basilicatan alueesta. Alue kattaa Cratin laakson alueet Sibarin tasangon läpi etelästä pohjoiseen virtaavan ja koillisessa Joonianmereen laskevan joen molemmilla rannoilla. Tyrrhenanmereen viettävillä rinteillä siihen kuuluvat pohjois-eteläsuunnassa alueet Falconara Albanesen ja Nicoteran kuntien välillä. Joonianmeren puolella alue alkaa pohjoisessa Sibarin tasangolta, kulkee halki koko Crotonen tasangon ja päättyy Calabrian eteläkärkeen.

5. Yhteys maantieteelliseen alueeseen

Lakritsijuuren perinteistä tuotantoaluetta oli Calabrian rannikkoalue ja erityisesti Villapianan, Cerchiara di Calabrian, Cassano Ionio-Sibarin, Corigliano Calabron ja Rossanon kuntien muodostama alue Sibarin tasangolla, koska sen kvartsipitoinen, kokkareinen ja pH-arvoltaan neutraali maaperä soveltuu luonnostaan tällaiseen tuotantoon. Myös ilmastollisesti Sibarin tasanko, jonne valtaosa lakritsijuuren tuotannosta edelleenkin keskittyy, tarjoaa kasvin leviämiselle otolliset olosuhteet vuorien läheisyyden ja tuulikäytävien puuttumisen ansiosta ympäröivien Pollino- ja Silavuoristojen muodostaessa luonnollisen esteen. Lakritsikasvi kasvaa luonnonvaraisena ja viljeltynä pitkin rannikkoa, ja sen levinneisyysalue ulottuu Tyrrhenanmeren (Lamezia Terme, Falerna, Nocera Tirenese jne.) ja Joonianmeren rannikon tasangoilta (Crotone, Isola Capo Rizzuto, Chiaravalle, Badolato, Roccella Ionica jne.) sisämaan kukkuloille ja Calabrian tärkeimpien jokilaaksojen kautta sisämaan ylänköalueille, joilla meren vaikutus ilmenee erityisen suotuisana niiden erityisen pinnanmuodostuksen ansiosta. Sen vuoksi lakritsikasvi esiintyy ominaisuuksiltaan samanlaisena myös useampien kilometrien päässä rannikolta.

Selkeästi välimerellinen ilmasto pitkine, kuumine ja kuivine kesineen ja lauhkeine talvineen edistää Glychyrrhiza glabra var. typica -kasvin (Cordara) tasaista leviämistä kyseisen alueen kaikkiin osiin.

Liquirizia di Calabria SAN erottuu kemiallis-fysikaalisilta ominaisuuksiltaan selvästi muista samankaltaisista muunnoksista toissijaisten aineenvaihduntatuotteidensa ansiosta. Niihin kuuluu myös tuotteen kaupallisten ja farmakognostisten ominaisuuksien perustana oleva vaikuttava aine, glykyrritsiini. Calabrian lakritsijuuri sisältää tätä saponiinia prosentuaalisesti keskimäärin vähemmän kuin muut lajit ja muunnokset, minkä vuoksi se on markkinoilla erityisen kysyttyä. Viimeaikaiset tutkimustulokset ovat vain vahvistaneet havaintoa, että Calabrian lakritsijuuren glykyrritsiinipitoisuus on – kuten edellä on mainittu – Calabrian naapurialueilta peräisin olevaa lakritsijuurta selvästi pienempi. Myös sokeripitoisuus on alhaisempi. Toisessa, haihtuvaa fraktiota koskevassa tutkimuksessa havaittiin selvä ero Calabrian lakritsijuuren koostumuksessa verrattaessa sitä muualta Italiasta ja muista maista peräisin olevaan lakritsijuureen. Vertailu muualta peräisin oleviin lakritsiuutteisiin osoitti, että Calabrian lakritsijuuren fenoliyhdisteiden koostumus on laadullisesti ja määrällisesti poikkeava.

Huomionarvoista on erityisesti erittäin pieni likviritigeniini- ja isolikviritigeniinipitoisuus sekä toisaalta prosentuaalisesti merkittävä likokalkoni A:n osuus. Sitä ei esiinny muissa näytteissä, tai se esiintyy yhdessä likokalkoni B:n kanssa.

Calabria on pinnanmuodostuksensa ja vuoristojensa vuoksi ominaispiirteiltään aivan ainutlaatuinen alue verrattuna muihin Italian alueisiin. Italian niemimaan äärilaidalla sijaitseva Calabria on pitkä ja kapea niemi, jota ympäröi meri noin 800 km:n matkalta. Tietyiltä osin sitä voidaan verrata Apuliaan, mutta toisaalla sen olosuhteet poikkeavat Apuliasta täysin.

Apenniinien korkea vuoristoketju näet jakaa Calabrian pituussuunnassa kahteen osaan, mikä on Italian alueiden maisemassa aivan ainutlaatuista. Pinnanmuodostus ja vuoristot luovat Calabriaan ainutlaatuiset ja muusta Italiasta täysin poikkeavat biologiset, pedologiset ja ilmastolliset olosuhteet niin keskilämpötilan, lämpötilanvaihtelun, kosteuden, sademäärän, tuulen kuin auringonvalon ja -säteilynkin suhteen ja sitä kautta myös maaperän lämpötilan suhteen. Nämä tekijät on osoitettu laajalti monissa tieteellisissä tutkimuksissa.

Erityisen elinympäristön vuoksi lajiin on vuosisatojen kuluessa kohdistunut sopeutumiseen ja valintaan liittyviä voimakkaita paineita, jotka ovat vaikuttaneet kasvin kehitykseen koostumuksen, ravintosisällön ja aromaattisuuden suhteen ja luoneet erityisen kemotyypin, Calabrian lakritsijuuren.

Tämä erityinen lakritsikasvityyppi on ominainen Calabrian alueelle, ja se tunnettiin jo 1600-luvulla, mikä käy ilmi lukuisista asiakirjoista, kuten arvostetusta teoksesta ”Trattato di terapeutica e farmacologia”, jonka I niteessä (1903) todetaan: ”Näitä saadaan palkokasveihin (Papillonaceae) kuuluvasta Glycyrrhiza Glabra -lajista, joka on Lounais-Euroopalle tyypillinen. Toisinaan tästä rohdoskasvijuuresta käytetään nimeä ”Liquirizia di Calabria” sen erottamiseksi vaaleammasta venäläisestä lakritsijuuresta, jota saadaan Kaakkois-Euroopassa kasvavasta Glycyrrhiza Glandulifera l. Echinata -lajista”. Myös tunnetun Encyclopaedia Britannican 14. painoksessa (1928) todetaan: ”The preparation of the juice is a widely extended industry along the Mediterranean coast: but the quality best appreciated in Great Britain is Made in Calabria …” Encyclopaedia Britannican käsitys vahvistetaan myös Yhdysvaltojen ulkoasiainministeriön kertomuksessa ”The licorice plant” (1985).

Liquirizia di Calabria on monitahoinen ”tuote”, joka on syntynyt luonnon ja ihmisen vuosisatojen ajan jatkuneen, Calabrian alueella perinteeksi muodostuneen toiminnan vuorovaikutuksen tuloksena. Tästä kertoo Jean-Claude Richard de Saint-Nonin maalaus 1700-luvun loppupuolelta teoksessa ”Stato delle persone in Calabria”. Muita viittauksia ovat esimerkiksi Vincenzo Padulan kuvaus ”I concari vuodelta 1864, asiakirja SVIMEZ –Piante officinali in Calabria: presupposti e prospettive” vuodelta 1951, Augusto Placanican ”Pece e liquirizia nei casali cosentini del Settecento: forma d’industrie e forze di lavoro” vuodelta 1980, Gennaro Matacenan ”Conci e la produzione del succo di liquerizia in Calabria” vuodelta 1986, Vittorio Marzin (et al.) ”La dolce industria. Conci e liquirizia in provincia di Cosenza dal XVIII al XX secolo” vuodelta 1991 sekä monet muut vuosina 1700–2000 julkaistut tekstit. 1700-luvun loppupuolella Calabriassa viljeltiin lakritsikasvia kaikkialla Joonianmeren rannikon alueella ja etenkin Lucanian vastaisella pohjoisrajalla sekä Sibarin laajalla tasangolla, jolla viljely oli runsasta Crotoneen ja Reggio Calabriaan saakka. Viljely oli yleistä myös Cratin laaksossa Cosenzasta Sibarin tasangolle sekä Tyrrhenanmeren laajalla rannikkokaistalla.

Eritelmän julkaisutiedot

(tämän asetuksen 6 artiklan 1 kohdan toinen alakohta)

Eritelmän täydellinen teksti on saatavissa verkko-osoitteessa http://www.politicheagricole.it/flex/cm/pages/ServeBLOB.php/L/IT/IDPagina/3335

tai vaihtoehtoisesti

menemällä suoraan maa- ja metsätalousministeriön kotisivulle (www.politicheagricole.it), valitsemalla ensin ”Qualità” (ylhäällä oikealla), sen jälkeen ”Prodotti DOP IGP STG” (SAN-, SMM- ja APT-tuotteet) (näytön vasemmassa laidassa) ja lopuksi ”Disciplinari di Produzione all’esame dell’UE” (Tuote-eritelmät, jotka on saatettu Euroopan unionin tarkasteltaviksi).